[{"text_idx": "#000000", "text": "Avaleht/Na\u0308dala jutlus/Sinodaalne jumalik liturgia 4. veebruaril 2018"}, {"text_idx": "#000001", "text": "Sinodaalne jumalik liturgia 4. veebruaril 2018"}, {"text_idx": "#000003", "text": "Armsad vennad ja o\u0303ed Kristuses!"}, {"text_idx": "#000004", "text": "Oleme sel teisel trioodi pu\u0308hapa\u0308eval, mida tuntakse kadunud poja pu\u0308hapa\u0308evana, tulnud kokku, et pu\u0308hitseda meie traditsioonilist sinodaalset jumalikku liturgiat, mis on pu\u0308hendatud Tallinna katedraali kaitsepu\u0308hakutele \u2013 pu\u0308hadele Jumala vastuvo\u0303tja Siimeonile ja naisprohvet Hannale."}, {"text_idx": "#000005", "text": "Triood, mis kutsub meid u\u0308les ta\u0308ie pu\u0308hendumisega la\u0308bi elama paastuaega, on vaimselt o\u0303petav ja valgustav liturgiline ajaja\u0308rk. U\u0308hest ku\u0308ljest, nagu u\u0308tleb palve ennepu\u0308hitsetud andide liturgialt, ma\u0308lestab see periood Iisraeli rahva neljaku\u0308mneaastast ra\u0308nnakut ko\u0303rbes, Egiptuse vo\u0303imu alt pa\u0308a\u0308semist ning Punase mere la\u0308bimist ja usus ko\u0303ndimist to\u0303otatud maa poole. Teisalt tuletab see aeg meelde neljaku\u0308mmet pa\u0308eva, mis Jeesus veetis ko\u0303rbes ning mille jooksul Ta vo\u0303itles saatana kiusatuste vastu."}, {"text_idx": "#000006", "text": "Me na\u0308eme, et paastuaeg sisaldab rikkust ja su\u0308gavust, mille eesma\u0308rk on meid puhastada ja valgustada. Just seepa\u0308rast peaks paastuaeg, mis meid nagu ka\u0308ttpidi juhatab helge u\u0308lesto\u0303usmispu\u0308hani, olema meie jaoks periood, mil vo\u0303itleme kiusatustega, isea\u0308ranis harjumuseks saanud pattudega."}, {"text_idx": "#000007", "text": "Eelmise, to\u0308lneri ja variseri pu\u0308hapa\u0308evaga, avas kirik meile \u201epatukahetsuse ukse\u201c. Ei hakka praegu pikemalt ko\u0303nelema evangeeliumi ta\u0308hendusso\u0303nast nende kahe mehe kohta. Sooviksin lihtsalt meenutada, et nad mo\u0303lemad la\u0308ksid pu\u0308hakotta palvetama. Variseri patuks oli see, et ta ei olnud alandlik ning ei kahetsenud oma patte. To\u0308lner seevastu oli alandlik ning tema meeleparandus to\u0303eline."}, {"text_idx": "#000008", "text": "Seda ta\u0308hendamisso\u0303na on kahtlemata keeruline lahti seletada: kui me mo\u0303istame kergeka\u0308eliselt hukka variseri, kes ei pea siiski heategusid iseenda saavutuseks, vaid omistab need Jumalale, siis muutume evangeeliumis kirjeldatud to\u0308lneriks, langedes samas ise variserlikkusse. Tegelikult on to\u0308lneris enamat kui lihtne patutunnistus ning alandlikkus Jumala ees. To\u0308lneri palve tuum on Jumala halastuse ja headuse appihu\u0308u\u0308dmine. Just seda no\u0303uabki Jeesus meelt parandavalt patuselt ja see oli variseril puudu: enda ta\u0308ielik usaldamine Jumala halastuse ja andestuse hoolde."}, {"text_idx": "#000009", "text": "Kadunud poja pu\u0308hapa\u0308ev, teine pu\u0308haks ja suureks paastuks ettevalmistav pu\u0308hapa\u0308ev, ja\u0308tkab mo\u0303tisklemist jumaliku halastuse teema u\u0308le, ra\u0308a\u0308kides samuti meeleparandusest ja andestusest."}, {"text_idx": "#000010", "text": "Kuid mida me ta\u0308psemalt mo\u0303istame patukahetsuse, meeleparanduse all? Selle so\u0303na u\u0308ldisem ta\u0308hendus on kahetsus patutegude pa\u0308rast, su\u0308u\u0308tunne, valu- ja hirmutunne haavade eest, mille oleme kas siis endale vo\u0303i oma ligimestele pattu tehes lo\u0308o\u0308nud. Kuid see ta\u0308hendus ei ole piisav. Selleks, et tajuda so\u0303na patukahetsus su\u0308gavamat ta\u0308hendust, on vaja mo\u0303ista kreekakeelset so\u0303na metanoia. Seda so\u0303na leiame oma jumalateenistustekstides. Otseselt ta\u0308hendab see vaimsuse muutust ning seda mitte lihtsalt tundes kahetsust mo\u0308o\u0308dunu pa\u0308rast, vaid ta\u0308ielikku muutust nii enda kui ka meie ligimeste mo\u0303istmises. Ma toonitan, et meeleparandus ei ole pelgalt enesehaletsus vo\u0303i kahetsus, vaid po\u0308o\u0308rdumine ja Pu\u0308ha Kolmainu asetamine oma elu keskmesse."}, {"text_idx": "#000011", "text": "Patukahetsus on su\u0308dame ja vaimu valgustus, teekond pimedusest valgusse, silmade avamine jumalikule hiilgusele. Vo\u0303i tuues teise vo\u0303rdluse: see on koidukuma vastuvo\u0303tmine oma su\u0308dames vastandina kurvalt ha\u0308maras seismisele. Ma tahan sellega o\u0308elda, et na\u0308gemata Kristuse valgust on vo\u0303imatu na\u0308ha pattu, mis meis on. Pu\u0308ha Teofan Sulgunu selgitab seda mo\u0303tet va\u0308ga ha\u0308sti, kui ta ra\u0308a\u0308gib meie hingetoast: kui tuba on pime, siis me ei na\u0308e, et see on must, kuid kui me paneme tule po\u0303lema, siis ma\u0308rkame iga tolmutera. Seega ei pea esmalt pattu kahetsema ning seeja\u0308rel mo\u0303istma Kristust: oluline on esmalt lasta Kristuse valgus sisse meie ellu ning alles siis saame oma pattu ta\u0308ielikult mo\u0303ista, mitte vastupidi. Just seda tajus ka prohvet Jesaja: esmalt na\u0308eb ta Issandat oma hiilguses istumas, u\u0308mbritsetud inglitest, kes hu\u0308u\u0308avad: \u00abPu\u0308ha, pu\u0308ha, pu\u0308ha!\u00bb ning alles seeja\u0308rel u\u0308tleb Jesaja: \u00abHa\u0308da mulle, sest ma olen kadunud! Sellepa\u0308rast, et ma olen roojane mees huultelt\u00bb (Js 6,1-5)."}, {"text_idx": "#000012", "text": "Just samuti juhtub ka kadunud pojaga, kes pa\u0308rast oma patu ta\u0308ielikku mo\u0303istmist parandab meelt. Tema, kes heitis nii kergeka\u0308eliselt ko\u0303rvale oma perekonna ning pillas liiderlikkuses laiali kogu pa\u0308randuse! Vastupidiselt ko\u0303igile ootustele, mis olid tingitud tema ko\u0303lvatust eluviisist, po\u0308o\u0308rduvad tema mo\u0303tted innukalt ja vabatahtlikult oma isa poole ning mitte oma ilmselgele eksimusele. Ta leiab endas jo\u0303udu vastu vo\u0303tta otsus naasta nii kiiresti kui vo\u0303imalik isakoju. Vo\u0303ib-olla tunneb ta sel hetkel, et see on vo\u0303imatu, vo\u0303ib-olla tajub ta, et ei soovi seda veel teha, kuid mo\u0303eldes oma isale, tuleb talle silme ette na\u0308gemus ilust. Ta u\u0308tleb endale: \u00abKui palju palgalisi on mu isal ja neil on leiba ku\u0308llalt, aga mina suren siin na\u0308lga\u00bb (Lk 15,17). See on hetk, mida va\u0308ga ha\u0308sti iseloomustab u\u0308ks heebrea vanaso\u0303na: \u201eJumal on ko\u0303ikjal, kuhu inimene laseb tal tulla\u201c. Su\u0308u\u0308ria pu\u0308ha Efrem u\u0308tleb ilusti: \u201eKirik ei ole o\u0303igete kogu, kes on saavutanud pu\u0308haduse, vaid patuste hulk, kes on teel pa\u0308a\u0308ste poole ning on teadlik oma patust\u201c."}, {"text_idx": "#000013", "text": "See ta\u0308hendamisso\u0303na on ilmselt va\u0308ga teada-tuntud ning kindlasti ka puudutab paljusid meist. Kuid mitte pattukahetsev noormees pole selle evangeeliumikoha keskmes. Tema meeleparandusele pole vo\u0303o\u0303ras teatud omakasuline arvestus."}, {"text_idx": "#000014", "text": "Jumal ei murra kunagi jo\u0303uga u\u0308htki ust maha. Ta ei tungi kunagi sisse. Ta seisab ukse ees ning astub sisse u\u0308ksnes siis, kui see talle lahti tehakse."}, {"text_idx": "#000015", "text": "Selle ta\u0308hendamisso\u0303na keskne tegelane on isa, kelle heatahtlikkus on ta\u0308ielik ja omakasupu\u0308u\u0308dmatu. Evangeelium ra\u0308a\u0308gib meile isast, kes ootab innukalt oma poja tagasitulekut ning na\u0308hes teda veel kaugelt ei suuda enam kannatada. Kaastundest meeletuna jookseb ta oma lapse poole, kes alles eile oli kadunud, aga nu\u0308u\u0308d u\u0308hta\u0308kki taasleitud: ta heidab end talle kaela, annab talle suud ega tee u\u0308htki etteheidet. Ta paneb poja so\u0303rme so\u0303rmuse ja laseb tappa nuumvasika, keda ta on hoidnud ko\u0303ige ta\u0308htsamaks su\u0308ndmuseks, et ko\u0303ik saaksid pidutseda."}, {"text_idx": "#000016", "text": "Jumal ei anna kahetsevale patusele u\u0308ksnes armuanni, mis sel oli enne pattulangemist. Ta annab talle ko\u0303ige suurema vo\u0303imaliku armuanni... Ko\u0303ige suurema armu!"}, {"text_idx": "#000020", "text": "Kui sa ka\u0308id kadeduse teed, siis po\u0308o\u0308rdu tagasi sellelt po\u0303rguteelt, sest nagu u\u0308tleb tarkuseraamat (2,24): \u00abkuradi kadeduse la\u0308bi tuli maailma surm\u00bb. Ole o\u0303nnelik selle u\u0308le, mida Jumal on sulle andnud ning ole lahke ko\u0303igi suhtes;"}, {"text_idx": "#000022", "text": "Kui sa oled Jumalast eemaldunud lihahimude to\u0303ttu, siis po\u0308o\u0308rdu tagasi mo\u0303o\u0303dukuse ja vaoshoituse teele. Meenuta meie Pa\u0308a\u0308stja so\u0303nu : \u00abHoidke end, et teie su\u0308da ei oleks koormatud liigso\u0308o\u0308mise ega purjutamise ega argielu muredega\u00bb (Lk 21, 34)."}, {"text_idx": "#000024", "text": "Selline ongi vili, mis su\u0308nnib Jumala u\u0308liku\u0308llasest armust. Nagu u\u0308tleb Peetrus oma esimeses kirjas (1,12), et isegi inglid igatsevad kummardades vaadata seda halastust, mille ko\u0303rgelt taevast on la\u0308kitanud Eluandja ise, meie Issand Jumal. Mis siis on lo\u0303puks see pahategu, mis vanemat venda nii su\u0308gavalt vihastab? Kas pole evangeeliumis mitte o\u0308eldud, et taevas on rohkem ro\u0303o\u0303mu u\u0308he meelt parandanud patuse pa\u0308rast kui u\u0308heksaku\u0308mne u\u0308heksa o\u0303ige pa\u0308rast, kellel pole vaja meeleparandust \u00bb (Lk 15,7)."}, {"text_idx": "#000025", "text": "Minu soov pidada see jutlus mitte tavapa\u0308rasel hetkel, vaid hoopis jumaliku liturgia lo\u0303pus on tingitud sellest, et ku\u0308mme aastat tagasi, juunis kakstuhat kaheksa, elas meie kirik la\u0308bi ajaloolise hetke, mil valisime endale kaks piiskoppi: mu armsad vennad austatud Tartu piiskopi Eelija ning Pa\u0308rnu ja Saare piiskopi Aleksandri. See oli viimane mo\u0308o\u0308dapa\u0308a\u0308smatu ja ha\u0308davajalik samm, mis tuli astuda, et meie Eesti pu\u0308ha kiriku asutised oleksid ta\u0308ielikult u\u0308lesehitatud. Ta\u0308nu nendele valimistele na\u0308gi ilmavalgust kirikuto\u0308o\u0308ks ha\u0308davajalik organ: Pu\u0308ha Sinod, ilma milleta ei saa olemas olla ei autokefaalne ega autonoomne o\u0303igeusu kirik."}, {"text_idx": "#000026", "text": "Teie esikarjasena ta\u0308nan Jumalat selle Tema suure anni eest ja ta\u0308nan kogu su\u0308damest ka teid, mu kallid vennad piiskopid, kes te ta\u0308na jagate minuga Pu\u0308ha Kolmainu kujutisena meie kiriku tulevikku \u2013 kiriku, mis on ku\u0308ll arvult va\u0308ike, kuid suur ta\u0308nu oma uusma\u0308rtritele."}, {"text_idx": "#000027", "text": "Seda hetke meenutades, palun vo\u0303tke vastu mu su\u0308gavaim ta\u0308nu teie juba tehtud to\u0308o\u0308 eest, mu kallid vennad piiskopid ning need ka\u0308siristid, mis on isiklikult teie jaoks tehtud."}, {"text_idx": "#000028", "text": "+Stefanus, Tallinna ja kogu Eesti metropoliit"}, {"text_idx": "#000029", "text": "Sinodaalne liturgia Pa\u0308rnu katedraalkirikus 13. septembril"}, {"text_idx": "#000030", "text": "Ku\u0308simused ja vastused o\u0303igeusu o\u0303petuse ja kommete kohta"}]